text: Ti nordjyske biler satte lørdag formiddag kursen mod Litauen, som er endestationen på årets Carbage Run, hvor mere end 1000 biler mødes. - Det er jo bare benzin lige ind i blodet. Masser af fjollerier også har vi jo allesammen en stor passion for gamle biler, siger Mads Pedersen fra Brønderslev, der skal deltage i sit tredje løb. Carbage Run er et løb for brugte og slidte biler, hvor den bedst udklædte vinder en præmie på 12.000 kroner. Herudover konkurrerer deltagerne i forskellige ukendte udfordringer, der også giver point. Bilerne kører gennem Europa på fem dage, og konkurrerer i alt fra udklædning til lyd.
summary: Lørdag begyndte det årlige Carbage Run med biler, der nærmer sig sidste salgsdato og måske burde skrottes.